Қурбони Қурбониён

Қурбони Қурбониён (зод. 15 январи1952, ноҳияи Данғара) — навозандаи шинохтаи тоҷик, оҳангсоз, омӯзгори мусиқӣ, профессор (2013). Ҳунарпешаи шоистаи Тоҷикистон (2003).

 Зиндагинома 
Қурбони Қурбониён 15 январи соли 1952 дар оилаи деҳқон дар деҳаи Пушинги ноҳияи Данғара ба дунё омадааст. Таълимоти миёнаи худро дар муассисаи таҳсилоти миёнаи умумии № 1 ба номи В. И. Ленини ноҳияи Данғара гирифтааст.   Баъд аз хатми мактаб ӯ роҳ пеш гирифтааст ба омӯзишгоҳи касбӣ- техникии № 42, шаҳри Душанбе. Муддати як сол (соли 1970-1971) дар омӯзишгоҳи мазкур аз рӯи  ихтисоси барқкор таҳсил намудааст. Пас аз он ба Омӯзишгоҳи мусиқии шаҳри Душанбе дохил шуда, муддати 4 сол сайқали маҳорати касбӣ карда, онро соли 1975  бо дипломи аъло  хатм мекунад. Қурбони Қурбониён соли 1982 Консерваторияи давлатии шаҳри Тошканд (устодонаш аз дутор Б. Раҳимҷонов, дирижёрӣ А. Левиев, композитсия С. Бобоев ва Б. Гиенко) ба номи М. Ашрафиро хатм намудааст. Солҳои 1982—1988 омӯзгори шуъбаи халқии (синфи дутор) Коллеҷи санъати ш.Душанбе ба номи А.Бобоқулов, 1988—2003 омӯзгори калони кафедраи созҳои халқии ДДСТ ба номи М. Турсунзода ва инчунин Мактаб-интернати махсуси мусиқии ба номи З. Шаҳидӣ буд. Аз с. 2003 мудири кафедраи иҷрокунандаи анъанавии Консерваторияи миллии Тоҷикистон ба номи Т. Сатторов (аз с. 2003 дотсент, аз с. 2013 профессор).

 Эҷодиёт 
Қурбони Қурбониён дар тайёр намудани мутахассисони сози дутор дар ҷумҳурӣ ҳиссагузор аст. Ӯ зиёда аз 50 мутахассиси ин созро тарбия ва ба воя расонидааст, ки аз он ҷумла 10 нафарашон лауреати озмунҳои минтақавӣ ва ҷумҳуриявӣ гардидаанд. Қ. Қ. зиёда аз 50 асар (аз ҷумла «Фантазияи шарқӣ» барои дутор бо фортепиано (1980) ва Консерт барои дутор бо фортепиано (2012) ва ғайра) эҷод намуда, қариб 40 навоҳои халқиро такмил додааст ва зиёда аз 100 суруду навоҳои халқиро ба нота гирифтааст. Қурбони Қурбониён чун навозандаи моҳир дар консертҳо мунтазам баромад мекунад.

Ӯ дар озмуни I-уми ҷумҳуриявии навозандагони созҳои халқӣ (1986) иштирок намуда, лауреат (ҷоизаи якум) гардид. Дар фонди Радиои тоҷик зиёда аз 30 асарро сабт намудааст.
Қурбони Қурбониён барои ғанӣ гардонидани репертуари таълимӣ сози дутор саҳмгузор аст. Маҷмӯа ва барномаҳои ӯ аз қабили «Навои дутор» бо ҳаммуаллифии Д. Ёров (1980), «Савти дутор» (1993), «Савти фалак» (2000), «Рози дутор» (2003), «Фалак ва системаи лаҳнии он» (2006), Барнома барои дутор (2000) ва ғ. мисол шуда метавонанд. Ҳамчунин Қурбони Қурбониён муаллифи як қатор мақолаҳои илмӣ-методӣ мебошад, ки дар матбуоти даврӣ чоп шудаанд. Аз с. 2003 узви ИК Тоҷикистон мебошад.Обидпур Ҷ. Луғатномаи тафсирии мусиқӣ / зери назари Б.Қобилова. — Душанбе: Аржанг, 2019. — С. 203—204. — 480 с. ISBN 978-999-47-43-90-2

 Эзоҳ 

Гурӯҳ:Мутрибони тоҷик
Гурӯҳ:Мутрибони асри XX
Гурӯҳ:Мутрибони асри XXI
Гурӯҳ:Мусиқишиносони Тоҷикистон
Гурӯҳ:Дорандагони унвонҳои фахрӣ аз Тоҷикистон
Гурӯҳ:Олимони Донишкадаи давлатии санъати Тоҷикистон ба номи Мирзо Турсунзода